En uheldig bådejer kommer nok ikke ud at sejle lige foreløbigt. Hans fiskerjolle brændte nemlig torsdag eftermiddag ved Hirtshals Havn, og selvom Nordjyllands Beredskab hurtigt var til stede og fik branden under kontrol, så er bådens styrehus og en del af dækket helt udbrændt. Dog flyder skrovet fortsat. Det oplyser indsatsleder Jørgen W. Pedersen. - Ejeren var ved at lave noget arbejde på båden, og branden er måske opstået i den forbindelse. Der gik i hvert i fald ild i malingen, og ejeren kunne ikke selv komme til at slukke den, så han måtte løbe væk og tilkalde os, fortæller indsatslederen. Ilden brændte bådens fortøjninger over, derfor havde beredskabet problemer med, at få den fortøjet igen. - Båden lå og bankede ind i nabo skibet, som også har fået brandskader. Vi ville egentlig gerne have en båd ud og hjælpe med fortøjningerne, men grundet vind og vejr kunne det ikke lade sig gøre, erkender Jørgen W. Pedersen, der dog sender rosende ord mod de mange hjælpende. - Dem i Hirtshals ved godt, hvordan man skal få det gjort, så der var virkelig en god hjælp fra alle de havne interesseret, anerkender han.
Styrehuset og en del af dækket er udbrændt.